Teikningar að nýrri fangabyggingu við fangelsið á Litla-Hrauni eru í vinnslu . Samkvæmt heimildum 24 stunda eiga að vera rými fyrir 48 til 52 fanga í þeirri byggingu . Fjármagni hefur þó ekki enn verið heitið til framkvæmdarinnar en byggingarnefnd vegna hennar er starfandi . „ Það liggur fyrir að það er verið að gera frumskissur að nýrri einingu á Litla-Hrauni , “ segir Páll Winkel , forstjóri Fangelsismálastofnunar . „ Okkur hefur fundist takmarkaður áhugi hjá stjórnmálamönnum á fangelsismálum í gegnum tíðina . Eftir að Björn Bjarnason tók við málaflokknum hefur hins vegar verið sett fram mjög markviss uppbygging í fjórum liðum . Það er búið að ganga frá tveimur liðum , næst er uppbygging á Litla-Hrauni og síðan á höfuðborgarsvæðinu . “